മുങ്ങിയബോട്ട് നീക്കം ചെയ്യണമെന്നാവശ്യപ്പെട്ട് മത്സ്യത്തൊഴിലാളി ധര്ണ വൈപ്പിന്: വിവിധ ആവശ്യങ്ങള് ഉന്നയിച്ച് കൊച്ചിന്പോര്ട്ട് ട്രസ്റ്റ് ഓഫീസിനുമുന്നില് മത്സ്യത്തൊഴിലാളി യൂണിയന് സി.ഐ.ടി.യു എറണാകുളം ജില്ലാ കമ്മിറ്റി പ്രതിഷേധ ധര്ണ നടത്തി. മത്സ്യത്തൊഴിലാളികള്ക്ക് മരണക്കെണി ഒരുക്കുന്ന മുങ്ങിയ ബോട്ടിന്റെ അവശിഷ്ടങ്ങള് അഴിമുഖത്തു നിന്ന് നീക്കംചെയ്യുക, അപകടത്തില്പ്പെടുന്ന മത്സ്യബന്ധന യാനങ്ങള്ക്ക് ആവശ്യമായ സഹായങ്ങള് നല്കുക, കൊച്ചിന്പോര്ട്ട് ട്രസ്റ്റിന്റെ മത്സ്യത്തൊഴിലാളികളോടുള്ള വിവേചനം അവസാനിപ്പിക്കുക, സെപ്റ്റംബര് ഒന്നിന് അഴിമുഖത്ത് മുങ്ങിയ സെന്റ് ആന്റണീസ് വള്ളം ഉയര്ത്തുന്നതിന് ആവശ്യമായ സാങ്കേതിക സഹായം നല്കുക തുടങ്ങിയ ആവശ്യങ്ങള് ഉന്നയിച്ചു കൊണ്ടായിരുന്നു ധര്ണ. മത്സ്യഫെഡ് ചെയര്മാനും മത്സ്യത്തൊഴിലാളി യൂണിയന് സി.ഐ.ടി.യു സംസ്ഥാന സെക്രട്ടറിയുമായ ടി. മനോഹരന് ഉദ്ഘാടനം ചെയ്തു. ജില്ലാ പ്രസിഡന്റ് ടി. കെ. ഭാസുരദേവി അദ്ധ്യക്ഷയായി. സംസ്ഥാന സെക്രട്ടറി കെ. ജെ. ആന്റണി, ജില്ലാ സെക്രട്ടറി എ. എക്സ്. ആന്റണി ഷീലന്, ജില്ലാ വൈസ് പ്രസിഡന്റുമാരായ കെ.എം. റിയാദ്, വി.എസ്. ഷഡാനന്ദന്, ജില്ലാജോയിന്റ് സെക്രട്ടറി ഇ.വി. സുധീഷ്, യൂണിയന് കൊച്ചി ഏരിയ സെക്രട്ടറി റോളണ്ട് എന്നിവര് സംസാരിച്ചു.